நவாப் நூர் சமத் கான்

நவாப் நூர் சமத் கான் (Nawab Noor Samad Khan) என்பவர் இந்தியாவின் சுதந்திரப் போராட்ட வீரராவார். இவர் அரியானாவின் இசார், இரானியா என்ற சிறிய சுதேச அரசின் நவாப்பாக இருந்தார்.

ஆங்கிலோ-மராத்தா ஒப்பந்தத்தின்படி, 1803 ஆம் ஆண்டு அரியானா பிரிட்டிசு ஆட்சியின் கீழ் வந்தது. இதன் காரணமாக, நவாப் நூர் சமத் கானின் சிறிய சமத்தானமான இரானியாவும் 1818 ஆம் ஆண்டு பிரிட்டிசு ஆட்சியின் கீழ் வந்தது.

நவாப் நூர் சமத் கானின் வாழ்க்கைச் செலவுகளுக்காக ஆங்கிலேயர்கள் ஆண்டுக்கு ரூ.5700 ஓய்வூதியம் வழங்க அனுமதித்தனர்.  நவாப் நூர் சமத் கான் இந்த ஓய்வூதியத்தை அவமானகரமானதாகக் கண்டார்.  இந்த அவமானத்திற்குப் பழிவாங்க சரியான வாய்ப்புக்காக  காத்திருந்தார்.

1857 புரட்சியில் பங்கு
1857 ஆம் ஆண்டு இந்தியாவின் பல்வேறு பகுதிகளில் புரட்சித் தீ மூண்டபோது, ​​கண்காணிப்பாளர் இராபர்ட்சன் நவாப், நூர் சமத் கானிடம் வந்து தனது பகுதியில் தோன்றும் எந்த வகையான கிளர்ச்சியையும் கட்டுப்படுத்துமாறு கேட்டுக் கொண்டார்.

இந்த வாய்ப்பைப் பயன்படுத்திக் கொண்ட நவாப் நூர் சமத் கான், கிளர்ச்சியைக் கட்டுப்படுத்த கூடுதல் துருப்புக்கள் மற்றும் ஆயுதங்களுக்காக இராபர்ட்சனிடம் இருந்து பணம் வசூலித்தார். மேலும், தனது படை மற்றும் ஆயுதங்களின் எண்ணிக்கையையும் அதிகரித்தார்.

புரட்சி அலை நவாப் நூர் சமத் கானின் பகுதியை அடைந்தவுடன், நூர் சமத் கான் ஆங்கிலேயர்களுக்கு எதிராகக் கிளர்ச்சி செய்தார்.  தனது பகுதியிலிருந்து ஆங்கிலேயர்களை விரட்டியடித்து, முழுப் பகுதியையும் சுதந்திரமாகக் கைப்பற்றினார். ஆங்கிலேயர்களால் பிடிக்கப்பட்ட அனைத்து புரட்சியாளர்களையும் விடுவித்தார்.

சிர்சா முழுவதும் நவாப் நூர் சமத் கானின் கட்டுப்பாட்டின் கீழ் வந்தது. பகதூர் சா சாபர் இவரை சிர்சாவின் நவாபாக அறிவித்தார்.

ஆங்கிலேயர்களால் இவ்வளவு பெரிய தோல்வியைத் தாங்கிக் கொள்ள முடியவில்லை, பின்னர் செனரல் கோட்லாண்டு ஒரு பெரிய படையுடன் நவாப் நூர் சமத் கானை எதிர்த்துப் போராட வந்தார். இரானியா அருகே உள்ள உதயம் என்ற கிராமத்தில் இருவருக்கும் இடையே ஒரு சண்டை நடந்தது.

நவாப் நூர் சமத் கான் துணிச்சலுடன் போரிட்டார். ஆனால் போதுமான இராணுவம் மற்றும் ஆயுதங்கள் இல்லாததால், தோல்வியை சந்திக்க வேண்டியிருந்தது. நவாப் நூர் சமத் கான் கிளர்ச்சி குற்றச்சாட்டில் கைது செய்யப்பட்டு மரண தண்டனை விதிக்கப்பட்டார்.

மேற்கோள்கள்

பகுப்பு:1857
பகுப்பு:இந்திய விடுதலைப் போராட்ட வீரர்கள்
பகுப்பு:இந்தியாவின் நவாப்கள்
பகுப்பு:அரியானா நபர்கள்